**2. Napirend**

**E l ő t e r j e s z t é s**

Balatonhenye Község Önkormányzata Képviselő-testületének

Kékkút Község Önkormányzata Képviselő-testületének

Kővágóörs Község Önkormányzata Képviselő-testületének

Köveskál Község Önkormányzata Képviselő-testületének

Mindszentkálla Község Önkormányzata Képviselő-testületének

 Révfülöp Nagyközség Önkormányzata Képviselő-testületének

Salföld Község Önkormányzata Képviselő-testületének

Szentbékkálla Község Önkormányzata Képviselő-testületének

2021. november 25-i együttes ülésére

Tárgy: A Kővágóörsi Közös Önkormányzati Hivatal 2022. évi költségvetése, tájékoztatási kötelezettség

Előterjesztő: Dr. Szabó Tímea címzetes főjegyző

Előkészítette: Kántorné Fülöp Szilvia pénzügyi ügyintéző

**Tisztelt Képviselő-testületek!**

A költségvetési szervek tervezését, előirányzat módosítását, gazdálkodásának rendjét az államháztartásról szóló 2011. évi CXCV. törvény (Áht.) és az államháztartásról szóló törvény végrehajtásáról megalkotott 368/2011. (XII.31.) Korm. rendelet (Ávr.) szabályozza. Az Áht. 34. §-a határozza meg az előirányzatok módosításával, megváltoztatásával kapcsolatos rendelkezéseket. Ennek megfelelően az Önkormányzat a bevételi és kiadási előirányzatait felemelheti, illetve csökkenheti.

Az államháztartásról szóló 2011. évi CXCV. törvény 34. §-a alapján:

***„34. §****(1) A helyi önkormányzat költségvetési rendeletében megjelenő bevételek és kiadások módosításáról, a kiadási előirányzatok közötti átcsoportosításról a (2) és (3) bekezdésben meghatározott kivétellel a képviselő-testület dönt.*

*(2) A helyi önkormányzat költségvetési rendelete a polgármester számára lehetővé teheti a helyi önkormányzat bevételeinek és kiadásainak módosítását és a kiadási előirányzatok közötti átcsoportosítást.*

*(3) A helyi önkormányzati költségvetési szerv bevételi és kiadási előirányzatai a Kormány rendeletében meghatározott esetben a helyi önkormányzati költségvetési szerv saját hatáskörében módosíthatóak, a kiadási előirányzatok egymás között átcsoportosíthatóak.*

 *(4) A képviselő-testület a (2) és (3) bekezdés szerinti előirányzat-módosítás, előirányzat-átcsoportosítás átvezetéseként - az első negyedév kivételével - negyedévenként, a döntése szerinti időpontokban, de legkésőbb az éves költségvetési beszámoló elkészítésének határidejéig, december 31-ei hatállyal módosítja a költségvetési rendeletét. Ha év közben az Országgyűlés - a helyi önkormányzatot érintő módon - a 14. § (3) bekezdése szerinti fejezetben meghatározott támogatások előirányzatait zárolja, azokat csökkenti, törli, az intézkedés kihirdetését követően haladéktalanul a képviselő-testület elé kell terjeszteni a költségvetési rendelet módosítását.*

*(5) A nemzetiségi önkormányzat, a társulás, a térségi fejlesztési tanács, valamint az általuk irányított költségvetési szervek előirányzatainak módosítására, átcsoportosítására az (1)-(4) bekezdésben foglaltakat kell alkalmazni, azzal, hogy a képviselő-testület hatáskörét a nemzetiségi önkormányzat testülete, közgyűlése, a társulási tanács, illetve a térségi fejlesztési tanács tagjai gyakorolják, polgármesteren a nemzetiségi önkormányzat elnökét, a társulási tanács elnökét, illetve a térségi fejlesztési tanács elnökét kell érteni.”*

A Kővágóörsi Közös Önkormányzati Hivatal 2022. évi költségvetési tervezésére a fenti törvényi kötelezettségek betartása, a működés biztosítása miatt, illetve érdekében szükséges.

A 2022. évi költségvetés alakulása:

A Kővágóörsi Közös Önkormányzati Hivatal 2022. évi bevételeinek főösszege 150 327 500 Ft, kiadásainak főösszege 150 327 500 Ft.

Bevételek

Az állami támogatás meghatározása az elismert hivatali létszám alapján a személyi és dologi kiadások elismert átlagos költségei figyelembevételével történik. A támogatás kiközölt összege Kővágóörs község 2021 novemberi előzetes 2022-re vonatkozó felmérése alapján: 71 133 217 Ft a kiegészítő támogatással együtt.

Az állami támogatáson, az egyes önkormányzatok által biztosított felügyeleti támogatáson, valamint a házasságkötési díjakból, kamatokból származó bevételeken kívül, az előző évi működési célú pénzmaradvány, valamint a belső ellenőrzési feladatok kiadásaihoz való hozzájárulás került szerepeltetésre.

A házasságkötési díjakat az önkormányzatok továbbítják a rendeletükben meghatározott mértékben.

A költségvetési főösszegből az állami támogatással, és az egyéb bevételekkel nem fedezett része 63 844 183 Ft. Ezt az összeget az önkormányzatok lakosságarányosan bocsájtják a Közös Hivatal rendelkezésére,

A megállapodás alapján a finanszírozás az adott évi lakosságszám alapján kerül felosztásra a települések között. Jelenleg a 2021. január 1-i lakosságszám adatok állnak rendelkezésünkre és ez alapján került felosztásra az önkormányzatok által fizetendő hozzájárulás. Az állami támogatások számításánál is ezeket veszik alapul.

**Az egyes önkormányzatok által fizetendő hozzájárulások (adatok Ft-ban)**

|  |  |
| --- | --- |
| **Önkormányzat** | **Fizetendő hozzájárulás 2022 évben** |
| Kővágóörs | 15 407 061 |
| Kékkút | 1 484 262 |
| Mindszentkálla | 5 247 181 |
| Köveskál | 7 860 319 |
| Szentbékkálla | 4 390 071 |
| Balatonhenye | 2 801 284 |
| Salföld | 1 463 357 |
| Révfülöp | 25 190 648 |
| **Összesen:** | **63 844 183** |

A 2022. évi bevételi oldalon szereplő 2021. évi várható 13.000.000 Ft pénzmaradvány kötelezettségvállalással terhelt a decemberi bérek vonatkozásában, és tartalmazza az előző évben meghirdetett, de betöltésre még nem került igazgatási ügyintéző bérét is.

**Kiadások**

A személyi juttatások tervezésénél figyelembe kellett venni a 2022-ben várható garantált bérminimum bruttó 260 000 Ft-ra való emelését. Több dolgozó bére nem érte el ezt a szintet sem, így ott mindenképpen emelést kell terveznünk; emellett figyelemmel kellett lenni valamennyi illetmény ehhez mért arányos emelésére, és lehetőség szerint azok vásárló értékének megőrzésére is. A KSH adatai alapján: 2021 júliusában a teljes munkaidőben alkalmazásban állók bruttó átlagkeresete 433 700, a kedvezmények nélkül számolt nettó átlagkereset pedig 288 400 forint.

A fentieket figyelembe véve, ha szeretnénk megőrizni a tapasztalt kollegákat, legalább ezt megközelítő szintre kell hozni a kereseteket a hivatal jó működőképességének megőrzése érdekében.

Mindezek figyelembevételével, ezt kalkulálva került meghatározásra a személyi juttatások előirányzata.

Az emelés költségeit ugyanakkor jelentősen ellensúlyozta a szociális hozzájárulási adó várható 2,5 %-os csökkentése és az állami támogatás kismértékű emelkedése a tavalyi évhez képest.

A jutalom rovatra 5.000.000 Ft került tervezésre.

Jubileumi jutalom nem várható a 2022 évben

A köztisztviselőket megillető Cafeteria juttatás összege, javaslatunk szerint, 2022. évben nettó 300.000 Ft/fő, mely emelkedést jelent a korábbi évekhez képest, azonban ez is szolgálná kollégák megőrzését, a bérszínvonal tartását.

A fentieken túl közlekedési költségtérítéssel és az anyakönyvvezetők munkadíjával számoltunk.

A dologi kiadások meghatározásánál a Közös Hivatal 2021. évi teljesítés adatait vettük figyelembe és emellett számoltunk a várható áremelésekkel.

Informatikai szolgáltatás soron az esetleges emelkedéssel kalkulálva 1.300.000 Ft kerül tervezésre. Az informatikai szakember ezért biztosítja a kiépített hálózat, gépek karbantartását, adatmegőrzését és a szükséges informatikai adatszolgáltatásokat.

Az anyagköltségek növelésre került a papír beszerzési árának emelkedése miatt.

Az egyéb szolgáltatások között jelennek meg az alábbiak:

* a fénymásoló gép üzemeltetési illetve bérleti szolgáltatás
* a foglalkoztatottak kötelező éves egészségügyi vizsgálatának költségei,
* a Nemzeti Közszolgálati Egyetemnek fizetendő kötelező szakképzések,
* a GDPR adatvédelmi felelősnek és a rendszerkövetési szolgáltatásra fizetendő díjai
* CD komplex jogtár költségei
* postai költségek banki költségek és más egyéb szolgáltatások
* ezeken felül tervezésre került 500 000 Ft, a hatósági eljárásban zajszint mérési szolgáltatás költségére, a korábbi évek tapasztata alapján, egyre többet merül fel ilyen jellegű eljárás.

A Közös Hivatal negyedévente megtéríti a fizetendő közüzemi, szolgáltatási díjak 90%-t Kővágóörs Község Önkormányzatának. Ez az összeg a működési célú kiadások rovaton jelenik meg.

A Közös Hivatal esetében a foglalkoztatottak létszáma 23 fő, a Hivatal közfoglalkoztatottat nem tervez alkalmazni.

A Kővágóörsi Közös Önkormányzati Hivatal kizárólag kötelező feladatot lát el.

*Tájékoztatási kötelezettség:*

*Az államháztartásról szóló* *2011. évi CXCV. törvény (a továbbiakban: Áht.) 24. § (4) bekezdése alapján a költségvetés előterjesztésekor a képviselő-testület részére tájékoztatásul a következő mérlegeket és kimutatásokat kell - szöveges indokolással együtt - bemutatni:*

*a) a helyi önkormányzat költségvetési mérlegét közgazdasági tagolásban, előirányzat felhasználási tervét,*

*b) a többéves kihatással járó döntések számszerűsítését évenkénti bontásban és összesítve,*

*c) a közvetett támogatásokat - így különösen adóelengedéseket, adókedvezményeket - tartalmazó kimutatást, és*

 *d) a 29/A. § szerinti tervszámoknak megfelelően a költségvetési évet követő három év tervezett előirányzatainak keretszámait főbb csoportokban, és a 29/A. § szerinti tervszámoktól történő esetleges eltérés indokait.*

***29/A. §***

*A helyi önkormányzat, a nemzetiségi önkormányzat és a társulás évente, legkésőbb a költségvetési rendelet, határozat elfogadásáig határozatban állapítja meg*

*a) a Gst. 45. § (1) bekezdés a) pontjában kapott felhatalmazás alapján kiadott jogszabályban meghatározottak szerinti saját bevételeinek és*

*b) a Gst. 8. § (2) bekezdése szerinti adósságot keletkeztető ügyleteiből eredő fizetési kötelezettségeinek*

*a költségvetési évet követő három évre várható összegét.*

*Az államháztartásról szóló 368/2011. (XII. 31.) Korm. rendelet 28. § alapján az Áht. 24. § (4) bekezdés c) pontja szerinti közvetett támogatásokat legalább az alábbi részletezettségben kell bemutatni:*

*a) az ellátottak térítési díjának, kártérítésének méltányossági alapon történő elengedésének összege,*

*b) a lakosság részére lakásépítéshez, lakásfelújításhoz nyújtott kölcsönök elengedésének összege,*

*c) a helyi adónál, gépjárműadónál biztosított kedvezmény, mentesség összege adónemenként,*

*d) a helyiségek, eszközök hasznosításából származó bevételből nyújtott kedvezmény, mentesség összege, és*

*e) az egyéb nyújtott kedvezmény vagy kölcsön elengedésének összege.*

A fentiek szerint előírt tájékoztatást, illetve annak szöveges indokolását jelen előterjesztés, a számszaki adatokat a jelen előterjesztéshez csatolt táblázatok tartalmazzák.

A Közös Hivatal költségvetési mérlege a költségvetés mellékletei közé került beépítésre. A mérleg tartalmazza a megállapított bevételi főösszeg jogcím-csoportonkénti részletezését, valamint a megállapított kiadási főösszeg részletezését kiemelt előirányzatonként.

A Közös Hivatalnak jelenleg többéves kihatással járó, adósságot keletkeztető ügylete nincs, saját bevétellel nem rendelkezik.

A Közös Hivatal közvetett támogatást nem nyújt.

Az előirányzatok felhasználását bemutató ütemtervet a jelen előterjesztéshez csatolt táblázat tartalmazza.

Előirányzat felhasználási ütemterv:

Az előirányzat felhasználási ütemterv bevételeinek esetében - önkormányzatonként - az éves támogatási összeg 12 részre osztásával történt a tervezés.

A kiadási oldal tekintetében a működési kiadások esetében is - az év egészében - havonta közel azonos összeggel terveztünk. Ezen kiadások ugyanis nagyrészt havi rendszerességgel előfordulnak, illetve felmerülésük időpontja bizonytalan.

**HATÁROZATI JAVASLAT**

**…………..……………(NAGY) KÖZSÉG ÖNKORMÁNYZATA KÉPVISELŐ-TESTÜLETÉNEK**

**…/2021. (…..)HATÁROZATA**

***A Kővágóörsi Közös Önkormányzati Hivatal 2022. évi költségvetésének elfogadásáról***

……………………(Nagy) Község Önkormányzata a Kővágóörsi Közös Önkormányzati Hivatal 2022. évi költségvetését az előterjesztés szerinti tartalommal az alábbiak szerint elfogadja.

I. A Képviselő-testület a 2022. évi költségvetés bevételi főösszegét 150 327 500 forintban, a kiadási főösszegét 150 327 500 forintban állapítja meg.

II. A kiadási főösszegen belül a kiemelt előirányzatokat a következőkben állapítja meg.

a) személyi juttatások 113 800 000 Ft

b) munkaadókat terhelő járulékok 15 666 500 Ft

c) dologi kiadások 18 211 000 Ft

d) ellátottak pénzbeli juttatásai 0 Ft

e) egyéb működési célú kiadások 2 500 000 Ft

f) beruházások 150 000 Ft

g) felújítások 0 Ft

h) egyéb felhalmozási célú kiadások 0 Ft

i) finanszírozási kiadások 0 Ft

III. A bevételi főösszegen belül a következőkben állapítja meg.

a) önkormányzat működési támogatása 0 Ft

b) működési célú támogatások 2 350 000 Ft

c) felhalmozási célú támogatások 0 Ft

d) közhatalmi bevételek 0 Ft

e) működési bevételek 100 Ft

f) felhalmozási bevételek 0 Ft

g) működési célú átvett pénzeszközök 0 Ft

h) felhalmozási célú átvett pénzeszközök 0 Ft

i) finanszírozási bevételek 147 977 400 Ft

IV. A költségvetési létszámkeretet 23 főben állapítja meg.

V. A Képviselő-testület a 2022. évi Cafeteria keretet nettó 300.000 Ft/fő összegben határozza meg.

VI. A Közös Hivatalban a 2022. évi illetménykiegészítés mértéke 20 %.

VII.A Képviselő-testület a Közös Hivatal alkalmazásában állók részére munkába járás költségtérítése címen biztosítja a személyi jövedelemadóról szóló 1995. évi CXVII. törvény 25. § (2) bekezdésében meghatározott összeget.

VIII. A köztisztviselőknek adható illetmény előleg összege a felvétel időpontjában a költségvetési főösszeg 3 %-át nem haladhatja meg.

IX. A Közös Hivatal kizárólag kötelező feladatokat lát el.

Kővágóörs, 2021. november 18.

 Dr. Szabó Tímea

 címzetes főjegyző